„Kezeink munkáját tedd maradandóvá…” (Zsolt 90,17.)

a Reformáció 500. évfordulója alkalmából rendezett kiállítás megnyitója

2017. szeptember 8. péntek, 17 óra

DMK Tímárháza Debrecen Nagy Gál István u. 6.

Tisztelt Alkotók, Szervezők, Vendégek és érdeklődők!

Stílszerűen hadd köszönjek „Áldás, békesség”-gel!

Nagy szeretettel köszöntöm Kedves Mindnyájukat ezen az örömteli koraestén, amikor ebben a nagyon szépen berendezett teremben lehetünk együtt, és együtt veszünk részt ennek a gyönyörűséges kiállításnak a megnyitóján. Önök bizonyára többen már jártasabbak ebben nálam. Mondhatnám, kicsit úgy estem bele ebbe a helyzetbe, mint „Pilátus a Credo-ba”. Többen tudják, hogy némi protekcióval kerültem ebbe a megtisztelő szerepbe, hiszen az egyik alkotó, Kiss Árpádné palástkészítő, viseletkészítő népi iparművész az édesanyám.

Ez a kiállítás a Reformáció 500. évfordulója által ihletett kiállítás. A kiállítás címe a 90. zsoltárból vett idézet, amely minden ember lelkéből felszakadó sóhaj is lehet: „Kezeink munkáját tedd maradandóvá…” Valljuk csak meg őszintén: mi is lehet az ember lelkének legmélyéből jövő egyik legfontosabb vágya, mint az, hogy maradjon utánam valami nyom a világban! Arra vágyunk, hogy ne legyen hiábavaló, örömtelen az életünk. Azt kívánjuk, hogy e földi létből való kimúlásunk után is emlékezzenek meg rólunk, értékeljenek, azaz tartsanak értékesnek bennünket.

E vágy beteljesülésének egyik módja, hogy alkotunk, létrehozunk valamit, valami szépet, valami fontosat, valami belülről, a lelkünkből jövőt, amiről úgy reméljük maradandó lesz. De az alkotás többről is szól: arról, hogy kifejezzük, megmutatjuk önmagunkat, a vágyainkat, időnként a félelmeinket, elmondjuk a világról alkotott véleményünket, látásunkat, tapasztalatainkat. A világ dolgait, eseményeit, az emberi élet fontos állomásait, vagy éppen múló pillanatait fogalmazzuk újra, jelenítjük meg – ha úgy nézzük nagyon egyszerű, letisztult, vagy ha úgy nézzük nagyon bonyolult, mély értelmű formákban.

Csodákkal vagyunk itt körülvéve: a kialakított úrvacsorai jelenetben (mögöttem a Kistemplomi Gyülekezet úrasztali terítője, mellettem lelkipásztori palástok, előttem kerámia és fém úrvacsorai edények, a Vizsolyi Biblia), a terem túlsó végében egy keresztelési jelenet – egészen otthon érzem magam. De otthon érzem magam akkor is, amikor a festett kazetták az Árpád-kori reformátussá lett szatmári, beregi, vagy más országrészben levő, ékszerdoboznyi református templomok meghitt szépségét idézi. De otthon vagyok akkor is, amikor a cívis város méltóságteljes viseleteit látom, amikor az úrihímzés a mai Úr asztalát, meg az évszázadok Lórántffy Zsuzsánnáit idézi. Amikor a tulipán, a gránátalma, a pálma, az Agnus Dei (az Isten Báránya), az életfa vagy a Paradicsomkert középső fája megjelenik az alkotásokon és szinte válaszol egymásnak: az Úr asztala üzen a terítőnek, az a csipkének, a fazekas munkája a fafaragóénak és a grafikusénak. Az beszél a szűrrel, a rátéten megjelenik a festett kazetta motívuma, a gyönggyel hímzett borítójú Szentírás pedig az élet beszédét őrzi és tárja fel annak, aki felnyitja a lapjait. Ebben a csodálatos harmóniában élhetünk, ha kicsit elcsitítjuk a bennünket körülvevő zajokat. És ebben a szent csendben megszólal a hang, formálódik az üzenet, mely öröktől fogva a miénk.

Mózes 2. könyvében találjuk leírva a pusztai vándorlás templomául szolgáló szent sátor készítésének módját, a sátor pontos leírását mérettel, alapanyaggal együtt.

Megrendítő a gondosság és részletesség, ahogyan a leírást olvassuk. Az akáciafától a drágakövekig, az aranytól a delfinbőrig, a kecskeszőrtől a len-, karmazsin-, kék és piros bíborfonálig sok-sok anyagot felhasználva készült a sátor a berendezési tárgyakkal, istentiszteleti eszközökkel és papi ruhákkal együtt. Dolgoztak rajta egyszerű munkások, ötvösök, szövők, hímzők és még jó néhány mester. Isten azt mondja Mózesnek: „hogy méltóságteljes legyen. Beszélj minden hozzáértő emberrel, akinek művészi képességet adtam.” (2Móz 28,2-3.)

Öröm és szépség – az emberi élet két fő táplálója, Isten ajándékai, s mi ezek létrehozásában Isten munkatársai lehetünk. Ajándékba kaptuk ezeket, hogy boldog életet éljünk. Ahol ezek jelen vannak, ahol az Isten-adta tehetség kellő alázattal mutatja meg magát, ott szentté lesz a hely, s szentebbé, tisztábbá válik az oda belépő és ott töltekező ember.

S mivel ezért kaptam a felkérést erre a mai alkalomra: a Reformáció 500. évfordulójára rendezett „Kezeink munkaját tedd maradandóvá” című kiállítást megnyitom.

Isten áldja Kedves Mindnyájukat!

Nagy Zsoltné